**З А П И С Н И К**

**oд 298-та седница на Судскиот совет на Република Северна Македонија одржана во салата на Судскиот совет на Република Северна Македонија на ден 13.02.2019 година, (среда) со почеток во 10,30 часот**

На седницата присуствуваа: Зоран Караџовски, претседател на Советот, Шемседин Јусуфи-заменик претседател, Киро Здравев, Зоран Теофиловски, Гордана Спиреска, Лорета Горгиева, Сашко Георгиев, и Мирсад Суроји - членови на Советот избрани од редот на судиите и Владе Богданоски, Виолета Богојеска, Селим Адеми и Лидија Каначковиќ- членови на Советот избрани од Собранието на Република Северна Македонија.

Отсутни се: Министерот за правда – Рената Дескоска и Претседателот на Врховен суд на РМ- Јово Вангеловски - членови по функција, уредно поканети.

Записникот го водеше Анита Андоноска –генерален секратар на Судскиот совет на РМ. На седницата присуствуваа: Емилија Николиќ - државен советник во Судскиот совет на РМ, Вера Андрејчин, советник за односи со јавност и Наташа Јаневска - оператор на систем за гласање.

Пред почетокот на седницата **Претседателот на Советот** укажа дека согласно со одредбите од Законот за Судски совет на РМ и Деловникот за работа на Судскиот совет на РМ постои потреба за одржување на итна седница и покрај фактот што согласно чл.32 ст.6 од Законот за Сускиоt совет на РМ не е испочитуван рокот од 7 дена за достава на покана за седница, предлог Дневен ред и материјали до членовите на Советот.

Откако констатира дека има потребен кворум за работа, појасни дека седницата ја закажува поради потребата за итни корекции во Правилникот за додатоци на плата, нивната висина и начинот на утврдување за судиите во Република Македонија.  
и Правилникот за додатоци на плата, нивната висина и начинот на утврдување за судските службеници, побарани Министерството за финансии и го изложи дневниот ред,

Отвори расправа по предложениот дневен ред.

За збор се јави **членот на Советот Киро Здравев** кој изјави дека треба да се извршат корекции и во Правилникот за додатоци на плата, нивната висина и начинот на утврдување за членовите на Судскиот совет на Република Македонија иако овој Правилник не се доставува до Министерството за финансии за добивање на согласност.

**Претседателот на Советот** ја прифати укажаната интервенција и отвори расправа по предложениот дневен ред. Откако констатира дека никој не се јави за збор, го стави на гласање предложениот дневен ред. По гласањето констатира дека со 12 гласа За е усвоен следниот

**Д Н Е В Е Н    Р Е Д**

1. Изменување и дополнување на Правилник за додатоци на плата, нивната висина и начинот на утврдување за судиите во Република Македонија,
2. Изменување и дополнување на Правилник за додатоци на плата, нивната висина и начинот на утврдување за судските службеници,
3. Изменување и дополнување на Правилник за додатоци на плата, нивната висина и начинот на утврдување за членовите на Судскиот совет на Република Македонија и
4. Разно.

**Точка 1**

Претседателот на Советот во интерес на времето со оглед да станува збор за ист вид на корекција која треба да се направи во правилниците предложи за 1-та, 2-та и – 3-та точка од Дневниот ред да има заедничко излагање на потребната корекција, а не за секој правилник поединечно. По однос на гласањето предложи да биде поединечно за секој Правилник.

Му даде збор на **членот на Советот Киро Здравев**

**Членот на Советот - Киро Здравев п**о однос на 1-та точка од дневниот ред - Изменување и дополнување на Правилникот за додатоци на плата, нивната висина и начинот на утврдување за судиите во Република Македонија предложи да се изврши измена во чл. 7 ст.2 од Правилникот на следниот начин: „точката“ после зборот одлука да се брише и да се додадат зборовите „во рамките на расположивиот буџет на судската власт“ .

**Претседателот на Советот** отвори расправа по оваа точка од дневниот ред. Со оглед да никој не се јави за збор, Измените и дополнувањата на Правилникот за додатоци на плата, нивната висина и начинот на утврдување за судиите во Република Македонија ги стави на гласање. По гласањето констатира дека со 12 гласа „За“ е донесена.

**О Д Л У К А**

**СЕ УСВОЈУВААТ** измените и дополнувањето на Правилник за додатоци на плата, нивната висина и начинот на утврдување за судиите во Република Македонија

**Точка 2**

По однос на 2-та точка од Дневниот ред – Изменување и дополнување на Правилникот за додатоци на плата, нивната висина и начинот на утврдување за судските **службеници членот на Советот Киро Здравев** предложи да се изврши корекција во чл. 7 ст.1 алинеа 1 на начин што наместо „10%“ да стои „5%“, а во алинеа 3 бројот „15“ да се замени со бројот „10“.

Воедно предложи да се додаде нова алинеа 4 со следнава содржина „ноќна работа, работа во смени и прекувремена работа во висина до 10%“.

Во чл. 8 став 3 предложи „точката“ после зборот одлука да се брише и да се додадат зборовите „во рамките на расположливиот буџет на судската власт“.

**Претседателот на Советот** отвори расправа по оваа точка од дневниот ред. Со оглед да никој не се јави за збор, Измените и дополнувањата на Правилникот за додатоци на плата, нивната висина и начинот на утврдување за судските службеници во Република Македонија ги стави на гласање. По гласањето констатира дека со 12 гласа „За“ е донесена.

**О Д Л У К А**

**СЕ УСВОЈУВААТ** измените и дополнувањето на Правилник за додатоци на плата, нивната висина и начинот на утврдување за судските службеници во Република Македонија

**Точка 3**

Претседателот на Советот повторно му даде збор на **членот на Советот Киро Здравев.**

**Членот на Советот Киро Здравев** по однос на 3-та точка од дневниот ред - Изменување и дополнување на Правилник за додатоци на плата, нивната висина и начинот на утврдување за членовите на Судскиот совет на Република Македонија предложи во чл. 6 ст.2 „точката“ после зборот одлука да се брише и да се додадат зборовите „во рамките на расположливот буџет на судската власт“.

**Претседателот на Советот** отвори расправа по оваа точка од дневниот ред. Со оглед да никој не се јави за збор, Измените и дополнувањата на Правилникот за додатоци на плата, нивната висина и начинот на утврдување за членовите на Судскиот совет на Република Македонија ги стави на гласање. По гласањето констатира дека со 12 гласа „За“ е донесена.

**О Д Л У К А**

**СЕ УСВОЈУВААТ** измените и дополнувањето на Правилник за додатоци на плата, нивната висина и начинот на утврдување за членовите на Судскиот совет на Република Македонија.

**Точка Разно**

**Претседателот на Советот** наведе дека согласно евиденцијата со која располага Судскиот совет на РМ, судијата на Основниот суд Куманово, Муса Сулејмани навршил 64 години, поради што согласно законот треба да се донесе одлука за престанок на судиската функција. Отвори расправа, па со оглед да никој не се јави за збор, констатира дека е донесено следното

**Р Е Ш Е Н И Е**

Се констатира престанок на судиската функција на **Муса Сулејмани, судија на Основниот суд Куманово,** поради навршени 64 години.

Решението влегува во сила од 14.02.2019 година.

**Претседателот на Советот** отвори расправа доколку некој од членовите сака да се јави и да дискутира во рамките на оваа точка од дневниот ред.

За збор се јави **членот на Советот Мирсад Суроји**. Како координатор за Основен суд Скопје 1 Скопје укажа дека на 11.02.2019 година од страна на Претседателот на Основен суд Скопје 1 Скопје е доставено барање бр.268/1 со кое поради итни потреби бара делегирање на еден судија во Оделението за прекршоци со цел да не дојде до застој на работата. Образложи дека барањето сопдржи конкретен предлог да се делегира судијата Јусуф Ајрулаи кој и досега работел како судија во Одделението за прекршоци при Основниот суд Скопје 1 Скопје.

**Претседателот на Советот** укажа дека ниту еден претседател на суд не може и нема право со име и презиме да бара кој судија да се делегира во судот. Појасни дека Советот само делегира судија во одреден суд, при што не определува на која област да работи делегираниот судија. Работа на Претседателот на судот, согласно со организационата поставеност на судот е да определи каде ќе го распореди судијата да работи.

**Членот на Советот Мирсад Суроји** наведе дека се согласува со забелешката на Претседателот на Советот. Воедно смета дека Претседателот на Основен суд Скопје 1 Скопје при поднесување на барањето се раководел од фактот што судијата Јусуф Ајрулаи и до сега работел на прекршочна материја во ова одделение на судот и затоа во барањето навел конкретен судија со име и презиме.

**Членот на Советот Селим Адеми** наведе дека сите членови на Советот се согласни по однос на фактот дека барањето за делегирање на судија во одреден суд треба да содржи само бара за делегирање, а не и конкретен предлог со име и презиме кој судија да биде делигиран.

**Претседателот на Советот** наведе дека е потребно Заменик претседателот Шемседин Јусуфи и членот на Советот, Мирсад Суроји како координатори за Основен суд Скопје 1 Скопје да исконтактираат со Основен суд Скопје 1 Скопје и со Основен суд Куманово со цел да добијат податоци што е потребно да се превземе да се реши прашањето за итната потреба од делегирање на судија во Основен суд Скопје 1 Скопје - Одделение за прекршоци.

**Заменик претседателот на Советот Шемседин Јусуфи** укажа дека до Советот е пристигнато барање од Марика Матевска, судија на Врховен суд на РМ во кое изразува незадоволство од Годишниот распоред за работа на судот од причини што со распоредот била распоредена за претседател на одделението за судење во разумен рок каде треба да ги формира советите. Образложи дека незадоволството на судијата највеќе се однесува на околноста што ќе треба да формира совети во судот кои ќе постапуваат во рамките на ова оделение. Појасни дека според организационата поставеност советите во судот ги формира Претседателот на судот од кои причини смета дека Судскиот совет не е надлежен да постапува по ова барање. Судијата ова прашање треба да го постави на работен состанок во Врховниот суд на РМ па доколку не добие одговор да поднесе приговор.

**Членот на Советот Селим Адеми** како координатор за Основен суд Виница ги запозна останатите членови на Советот дека е пристигнат допис од Претседателот на Основен суд Виница со кој се информира дека по заминувањето во пензија на судијата Љубчо Прокопенко во судот останал да работи само еден судија кој постапувал по сите видови предмети. Од овие причини бара во Основниот суд Виница да се делегира еден судија од Основен суд Кочани кој е на 10 километри оддалеченост на Виница.

**Членот на Советот Лорета Горгиева** смета дека по однос на барањето да се делегира судија од Основен суд Кочани Советот пред да донесе одлуката треба добро да размисли. Ваквиот став го поткрепи со фактот што од Основниот суд Кочани веќе имало делегирано двајца судии во други судови па со делегирањето на уште еден судија се јавува опасност да се доведе во прашање ажурноста и функционирање на Основниот суд Кочани.

**Претседателот на Советот** наведе дека овој проблем постои откако тој е во Судски совет и само се зголемува. Потсети дека со Стратегијата на Владата за реформи во правосудниот сектор се очекувало да се намали бројот на мали судови со нивно преструктуирање во одделенија на поголемите судови, но со измените на Законот за судови кои следат тоа нема да се реализира, а проблемот ќе остане да опстојува до следната измена на Законот за судови. Поради ваквата состојба смета дека е потребно да се направи функционална анализа со цел да се утврди дали постојат можности да делегирање на судии во рамките на одредена област со оглед на малиот број на судии.

Со оглед да никој повеќе не се јави за збор **Претседателот на Советот констатирa** дека Дневниот ред е исцрпен во целост и дека седницата е завршена во 11,40 часот.

**СУДСКИ СОВЕТ НА**

**РЕПУБЛИКА**

**СЕВЕРНА МАКЕДОНИЈА**

**Претседател,**

**Зоран Караџовски**

**Изработил:**

**Државен советник:** Емилија Николиќ

**Генерален секретар:** Анита Андоноска